Προς το Δημοτικό Συμβούλιο του Δήμου Λειψών

ΝΟΜΙΚΗ ΓΝΩΜΟΔΟΤΗΣΗ – ΕΙΣΗΓΗΣΗ
Θέμα: Ολοκλήρωση της διοικητικής διαδικασίας για την απευθείας αγορά των ακινήτων της Πράξης «ΑΓΟΡΑ ΑΚΙΝΗΤΩΝ ΓΙΑ ΣΤΕΓΑΣΗ ΔΗΜΟΣΙΩΝ ΥΠΑΛΛΗΛΩΝ ΣΤΟ ΔΗΜΟ ΛΕΙΨΩΝ» (ΟΠΣ 5227701), κατ’ εφαρμογή των άρθρων 552 και 563 του ν. 5314/2026 (Κώδικας Τοπικής Αυτοδιοίκησης).
Ρόδος, 22 Σεπτεμβρίου 2026
Μιχαήλ Θ. Παπαγεωργίου
Επίκουρος Καθηγητής Δημοσίου Δικαίου Νομικής Σχολής Δ.Π.Θ.
Δικηγόρος παρ’ Αρείω Πάγω & ΣτΕ – Ειδικός Νομικός Σύμβουλος Δήμου Λειψών

I. Αντικείμενο της γνωμοδότησης:	
Κατόπιν των ενεργειών που έχουν ήδη πραγματοποιηθεί για την ένταξη και χρηματοδότηση της ανωτέρω Πράξης, καθώς και των εκθέσεων πιστοποιημένου εκτιμητή που έχουν συνταχθεί για συγκεκριμένα ακίνητα, ζητείται από τη νέα Δήμαρχο Λειψών κα Ε. Λαουντού η οριστική νομότυπη αποτύπωση και επικαιροποίηση της διοικητικής διαδικασίας που πρέπει να ακολουθήσει ο Δήμος Λειψών για την απευθείας αγορά τους με βάση και το νέο νομοθετικό πλαίσιο του Κώδικα Τοπικής Αυτοδιοίκησης, ν. 5314/2026. Ως εκ τούτου, η παρούσα επικαιροποιεί και, κατά το μέρος που αφορά το έννομο πλαίσιο της αγοράς ακινήτων και της Επιτροπής Εκτίμησης/Αξιολόγησης, αντικαθιστά τις αντίστοιχες αναφορές της προγενέστερης γνωμοδότησης, λόγω της θέσης σε ισχύ του ν. 5314/2026 (Α΄ 103), Κώδικα Τοπικής Αυτοδιοίκησης.
Κρίσιμο είναι ότι το άρθρο 552 παρ. 2 ν. 5314/2026 επιτρέπει κατ’ εξαίρεση την απευθείας αγορά, χωρίς προηγούμενη δημοπρασία, όταν το Δημοτικό Συμβούλιο κρίνει με ειδικά αιτιολογημένη απόφαση ότι το εκάστοτε προκρινόμενο ακίνητο είναι το μοναδικό κατάλληλο για την εκπλήρωση του δημοτικού σκοπού. Εφόσον δεν έχουν προηγηθεί δύο άγονες δημοπρασίες, η απόφαση απαιτεί, μάλιστα, την ειδική πλειοψηφία δύο τρίτων (2/3) του συνολικού αριθμού των μελών του Δημοτικού Συμβουλίου.
II. Πραγματικό και διοικητικό ιστορικό
1. Με την υπ’ αριθ. 126/29.10.2025 ομόφωνη απόφαση του Δημοτικού Συμβουλίου εγκρίθηκε η υποβολή πρότασης στο ΕΠΑ για την πράξη αγοράς ακινήτων προς στέγαση δημοσίων υπαλλήλων, το Τεχνικό Δελτίο και οι συναφείς ενέργειες, ενώ εξουσιοδοτήθηκε ο Δήμαρχος για τις αναγκαίες πράξεις μέχρι την ένταξη.
2. Με την υπ’ αριθ. 68333/30.12.2025 απόφαση του Υπουργού Εσωτερικών (ΑΔΑ: ΡΒ0346ΜΤΛ6-ΟΗ6) εντάχθηκε η Πράξη με κωδικό ΟΠΣ 5227701 στο ΤΠΑ Υπουργείου Εσωτερικών 2021-2025, με δικαιούχο τον Δήμο Λειψών και συνολική επιλέξιμη δημόσια δαπάνη 760.000,00 €. Το φυσικό αντικείμενο περιλαμβάνει αγορά υφιστάμενων ακινήτων και δόμηση σε ιδιόκτητο δημοτικό οικόπεδο για τη στέγαση εκπαιδευτικών, υγειονομικού προσωπικού, λιμενικών, αστυνομικών και λοιπών δημοσίων υπαλλήλων.
3. Η Πράξη προβλέπει ως παραδοτέα ένα υφιστάμενο ακίνητο κατοικίας της ιδιοκτησίας Παραδείση, ένα ακίνητο με υφιστάμενη κατοικία και γη της ιδιοκτησίας Μόρτιμερ και δύο νέες κατοικίες σε δημοτικό οικόπεδο. Η έναρξη της Πράξης έχει ορισθεί την 1.1.2026, η λήξη την 31.1.2028 και η ανάληψη νομικής δέσμευσης όλων των υποέργων έως 30.6.2027.
4. Με την υπ’ αριθ. 07/2026 απόφαση της Δημοτικής Επιτροπής έγινε ομόφωνα αποδεκτή η ένταξη και οι όροι της Πράξης, καθώς και το ποσό χρηματοδότησης των 760.000,00 €, προς εγγραφή στον προϋπολογισμό του Δήμου.
5. Κατόπιν της υπ’ αριθ. 284/2025 (αρ. πρωτ. 3587/3.11.2025) απόφασης Δημάρχου συντάχθηκαν τον Δεκέμβριο 2025 τέσσερις εκθέσεις αγοραίας αξίας από τον πιστοποιημένο εκτιμητή REV και εγγεγραμμένο στο Μητρώο του Υπουργείου Οικονομικών Γεώργιο Κακούλη.
III. Τα ακίνητα και οι υφιστάμενες εκτιμήσεις:

	Ακίνητο
	Βασικά στοιχεία
	Αγοραία αξία

	Ιδιοκτησίας Παραδείση
	Διαμέρισμα Α΄ ορόφου, θέση «Υψηλάντες» – στην έκθεση εκτίμησης 92,76 τ.μ.
	160.000 €

	Ιδιοκτησίας Μόρτιμερ 
	Διώροφη μονοκατοικία 101,44 τ.μ. σε οικόπεδο 790,54 τ.μ., θέση «Αγία Κυριακή»
	285.000 €

	Ιδιοκτησίας Μόρτιμερ – οικόπεδο
	Οικόπεδο 412,19 τ.μ., θέση «Αγία Κυριακή»
	31.000 €

	Ιδιοκτησίας  Μόρτιμερ – κάθετη 1β
	Κάθετη ιδιοκτησία 142,50 τ.μ. μετά αποθήκης 29,16 τ.μ.
	34.000 €


Σύνολο εκτιμηθεισών αγοραίων αξιών: 510.000,00 €.
6. Σημειώνεται ότι στο οριστικό συμβόλαιο πρέπει να ταυτοποιούνται και να καταγραφόνται τα ακίνητα με βάση τους τίτλους τους, όπως αυτοί τεκμαίρονται και αναγνωρίζονται στις Αρχικές Εγγραφές του Εθνικού Κτηματολογίου, με δικαίωμα του νέου ιδιοκτήτη Δήμου Λειψών να ασκήσει Αγωγή Διόρθωσης Κτηματολογικής Εγγραφής εάν το κρίνει σκόπιμο ως προς την πραγματική έκταση των επιμέρους γεωτεμαχίων.
IV. Νέο εφαρμοστέο θεσμικό πλαίσιο – ν. 5314/2026
1. Άρθρο 552 – Αγορά ακινήτων

Ο κανόνας είναι η αγορά ακινήτων κατόπιν δημοπρασίας, με απόφαση του Δημοτικού Συμβουλίου. Η απευθείας αγορά αποτελεί ρητή εξαίρεση. Κατά το άρθρο 552 παρ. 2, προϋποθέτει σωρευτικά: 
α) κρίση του Δημοτικού Συμβουλίου ότι το συγκεκριμένο ακίνητο είναι το μοναδικό κατάλληλο για την εκπλήρωση του συγκεκριμένου σκοπού, 
β) ειδική αιτιολογία της κρίσης αυτής και 
γ) την προβλεπόμενη αυξημένη πλειοψηφία. Στην παρούσα υπόθεση, αφού δεν προκύπτει ότι έχουν προηγηθεί δύο άγονες δημοπρασίες, απαιτείται πλειοψηφία των δύο τρίτων (2/3) του συνολικού αριθμού των μελών.
Η ειδική αιτιολογία δεν αρκεί να επαναλαμβάνει τον νόμο. Πρέπει να συνδέει τα πραγματικά χαρακτηριστικά κάθε ακινήτου με τον στεγαστικό σκοπό: άμεση διαθεσιμότητα, θέση εντός του οικισμού, δυνατότητα άμεσης κατοίκησης, επάρκεια χώρων, δυνατότητα περαιτέρω αξιοποίησης της γης, έλλειψη ισοδύναμης προσφοράς, χρονικούς περιορισμούς της χρηματοδότησης και το ειδικό νησιωτικό στεγαστικό πρόβλημα.
2. Άρθρο 563 – Επιτροπή Αξιολόγησης Περιουσιακών Στοιχείων

Το άρθρο 563 εισάγει ενιαία Επιτροπή Αξιολόγησης Περιουσιακών Στοιχείων, η οποία συστήνεται με απόφαση του Δημοτικού Συμβουλίου. Αποτελείται από ένα μέλος του Δημοτικού Συμβουλίου ως πρόεδρο, έναν μηχανικό του Δήμου και έναν υπάλληλο της οικονομικής υπηρεσίας. Ειδικά σε αγορά ή μίσθωση ακινήτων, αντί του υπαλλήλου της οικονομικής υπηρεσίας δύναται να ορισθεί δεύτερο μέλος του Δημοτικού Συμβουλίου. Δύνανται να συμμετέχουν αιρετοί, υπάλληλοι ή ειδικοί επιστήμονες χωρίς δικαίωμα ψήφου.
Για την παρούσα διαδικασία είναι καθοριστική η παρ. 2: στην απευθείας αγορά το τίμημα καθορίζεται από την Επιτροπή. Επομένως, οι ήδη συνταχθείσες εκθέσεις του πιστοποιημένου εκτιμητή αποτελούν ισχυρό και ειδικό τεχνικό/εκτιμητικό στοιχείο, δεν υποκαθιστούν όμως την απαιτούμενη πράξη της Επιτροπής του άρθρου 563 ως προς τον καθορισμό του τιμήματος και την έκθεση καταλληλότητας.
Περαιτέρω, κατά την παρ. 6, όταν η αγοραία αξία υπερβαίνει το εκάστοτε νόμιμο χρηματικό όριο απαιτείται εκτίμηση από πιστοποιημένο εκτιμητή και τυχόν απόκλιση από αυτήν πρέπει να αιτιολογείται ειδικά. Στον παρόντα φάκελο υπάρχουν ήδη πιστοποιημένες εκτιμήσεις για όλα τα προς αγορά περιουσιακά στοιχεία, γεγονός που ενισχύει ουσιωδώς την τεκμηρίωση. Η Επιτροπή πρέπει να τις αξιολογήσει ρητά και, εφόσον υιοθετήσει τα ίδια ποσά, να το αναφέρει ειδικώς στο Πρακτικό της.
V. Η «μοναδ
ική καταλληλότητα» στην παρούσα περίπτωση

Η απευθείας αγορά μπορεί να στηριχθεί νομίμως μόνο εφόσον η διοικητική κρίση περί μοναδικής καταλληλότητας είναι συγκεκριμένη και ελέγξιμη. 
Στην παρούσα υπόθεση υφίσταται ήδη ιδιαίτερα ισχυρό πλέγμα πραγματικών στοιχείων: α) η χρηματοδοτική απόφαση του ίδιου του Υπουργού Εσωτερικών που κατονομάζει και εντάσσει, κατά τις προβλεπόμενες διαδικασίες, συγκεκριμένα ακίνητα στο φυσικό αντικείμενο της Πράξης, καθώς έχουν προηγηθεί ήδη: 
β) η υπ’ αριθμ. πρωτοκ. 2387/30.06.205 δημόσια Ανακοίνωση – Πρόσκληση ενδιαφέροντος του Δημάρχου Λειψών προς το σύνολο των ιδιοκτήτων ακινήτων της νήσου των Λειψών για την εκποίηση πρόσφορων για τον συγκεκριμένο σκοπό ακινήτων τους, είτε δια μειοδοτικής δημοπρασίας, είτε δια της απευθείας εξαγοράς, 
β) αυτοψίες και διάφανες πιστοποιημένες εκτιμήσεις ορκωτών εκτιμητών επ’ αυτών των ακινήτων, 
γ) ο σκοπός είναι ειδικός και επείγων για την εξυπηρέτηση των κοινωνικο-οικονομικών αναγκών στελέχωσης του νησιού, ενώ 
δ) η νησιωτικότητα και η περιορισμένη αγορά κατοικίας στους Λειψούς περιορίζουν αντικειμενικά τις διαθέσιμες λύσεις.
Έτσι λαμβάνοντας υπόψη τα παραπάνω το Δημοτικό Συμβούλιο οφείλει να σχηματίσει δική του ειδικά αιτιολογημένη κρίση, στηριζόμενο στην εισήγηση της υπηρεσίας, στην έκθεση της Επιτροπής του άρθρου 563 και σε όλα τα ως άνω

VI. Περιεχόμενο της τελικής απόφασης του Δημοτικού Συμβουλίου:
Για τη θωράκιση της νομιμότητας προτείνεται η απόφαση του Δημοτικού Συμβουλίου να περιλαμβάνει αυτοτελείς ενότητες αιτιολογίας και διατακτικού. Και πιο συγκεκριμένα:
αναλυτική μνεία του άρθρου 552 παρ. 2 περ. β΄ και του άρθρου 563 ν. 5314/2026, της απόφασης ένταξης και της απόφασης αποδοχής χρηματοδότησης·
περιγραφή του συγκεκριμένου δημοτικού σκοπού και της έντασης του στεγαστικού προβλήματος·
ακριβή περιγραφή κάθε ακινήτου με τίτλο, ΚΑΕΚ, θέση, εμβαδόν, κτίσματα και ιδιοκτήτη·
παράθεση των εκτιμήσεων της Επιτροπής και των πιστοποιημένων εκτιμήσεων·
ειδική σύγκριση με τις όποιες τυχόν διαθέσιμες εναλλακτικές και αιτιολογία γιατί δεν καλύπτουν ισοδύναμα τον σκοπό·
ρητή κρίση ότι καθένα από τα επιλεγόμενα ακίνητα, στο πλαίσιο του αντίστοιχου υποέργου και του ενιαίου φυσικού αντικειμένου, είναι μοναδικά κατάλληλο για την προβλεπόμενη χρήση·
ρητή έγκριση του τιμήματος που καθορίστηκε από την Επιτροπή του άρθρου 563 και των βασικών όρων μεταβίβασης·
διαπίστωση της απαιτούμενης πλειοψηφίας των 2/3 του συνολικού αριθμού των μελών·
εξουσιοδότηση προς τη Δήμαρχο για την υπογραφή του συμβολαίου και κάθε αναγκαία πράξη εκτέλεσης, υπό την αίρεση ολοκλήρωσης του ελέγχου τίτλων και της ταύτισης του φυσικού αντικειμένου.

VII. Έννομη αποτίμηση των ήδη διενεργηθεισών ενεργειών:
Οι διοικητικές ενέργειες και διαδικασίες, που έχουν μέχρι σήμερα πραγματοποιηθεί δεν χρειάζεται να επαναληφθούν απλώς και μόνο λόγω της μεταγενέστερης κωδικοποίησης, εφόσον είναι κατά το περιεχόμενό τους νόμιμες και συμβατές με το νέο πλαίσιο και εξυπηρετούν την πληρότητα της αιτιολογίας και της διαφάνειας όλων των διαδικασιών. Η υπουργική απόφαση ένταξης, η αποδοχή της χρηματοδότησης, η δημόσια πρόσκληση ενδιαφέροντος και προσφοράς του Δήμου Λειψών και οι πιστοποιημένες εκτιμήσεις, των μοναδικών προσφερόμενων και οικονομο-τεχνικά κατάλληλων ακινήτων εξακολουθούν να αποτελούν κρίσιμα και αιτιώδη στοιχεία του φακέλου. Εκείνο που απαιτείται πλέον είναι η ολοκλήρωση της διαδικασίας υπό το νέο οργανωτικό και ουσιαστικό σχήμα των άρθρων 552 και 563 του ν. 5314/2026.
Ιδίως, δεν αρκεί η προγενέστερη τεχνική εκτίμηση για τον καθορισμό του τιμήματος: απαιτείται πρακτικό της Επιτροπής του άρθρου 563. Ομοίως, η τελική απόφαση απευθείας αγοράς πρέπει να ληφθεί με την πλειοψηφία 2/3 και όχι με απλή ή απόλυτη πλειοψηφία, εφόσον δεν έχουν προηγηθεί δύο άγονες δημοπρασίες.
VIIΙ. Συμπέρασμα – Εισήγηση

Με βάση τα ανωτέρω, γνωμοδοτώ ότι η απευθείας αγορά των ενταγμένων ακινήτων είναι κατ’ αρχήν νομικά επιτρεπτή βάσει του άρθρου 552 παρ. 2 περ. β΄ ν. 5314/2026, υπό την αναγκαία προϋπόθεση ότι το Δημοτικό Συμβούλιο θα διαμορφώσει ειδικά αιτιολογημένη κρίση περί μοναδικής καταλληλότητας κάθε ακινήτου και θα αποφασίσει με πλειοψηφία δύο τρίτων (2/3) του συνολικού αριθμού των μελών του.
Προηγουμένως πρέπει να συσταθεί ή να επικαιροποιηθεί η Επιτροπή Αξιολόγησης Περιουσιακών Στοιχείων του άρθρου 563, η οποία θα αξιολογήσει την καταλληλότητα -προσφορότητα και θα καθορίσει το τίμημα, λαμβάνοντας ειδικά υπόψη τις ήδη υφιστάμενες πιστοποιημένες εκτιμήσεις και τις μέχρι σήμερα ενέργειες του Δήμου Λειψών και του Υπουργείου Εσωτερικών. Η διαδικασία πρέπει να ολοκληρωθεί με πλήρη έλεγχο των κτηματολογικών τίτλων, της πολεοδομικής νομιμότητας, της δημοσιονομικής πίστωσης και συμβατότητας με το εγκεκριμένο φυσικό αντικείμενο.
Κατά συνέπεια, γνωμοδοτώ ως προς την άμεση κίνηση και εφαρμογή των ανωτέρω εκκρεμών μέχρι σήμερα σταδίων και, μετά την ολοκλήρωσή τους, την εισαγωγή του θέματος στο Δημοτικό Συμβούλιο για λήψη της ειδικά αιτιολογημένης απόφασης απευθείας αγοράς, κατά το άρθρο 552 παρ. 2 περ. β΄ ν. 5314/2026.

